અમદાવાદ જિલ્લાના સાણંદ નજીક ચીખલા ગામમાં પેટ્રોલપંપ પર કામ કરતા મજૂરોને લૂંટી તેમની પત્નીઓ પર બળાત્કાર ગુજારનાર દસ આરોપીઓને આજીવન કેદની ઐતિહાસિક સજા ગ્રામ્ય કોર્ટે કરી છે. આ સાથે જ એડિશનલ સેશન્સ જજ ડી.પી. ગોહિલે નોંધ્યું હતું કે, આરોપીઓ સામે ગંભીર પ્રકારનો ગુનો છે, બન્ને ભોગ બનનારે આરોપીઓને ઓળખી બતાવ્યા છે, કેસની તમામ હકીકતો ધ્યાને લેતા આરોપીઓને યોગ્ય સજા થવી જોઇએ કે જેથી સમાજમાં કાયદો અને વ્યવસ્થાનું શાસન બની રહે તથા કોઇ પણ વ્યક્તિ કાયદો અને વ્યવસ્થા ઉપર હાવી થાય નહીં. આરોપીઓ સામે કેસ પુરાવાર થાય છે ત્યારે તેમની સામે આવા ગંભીર કેસમાં દયા ન દાખવી શકાય.